钦定古今图书集成/明伦汇编/官常典/第463卷 > 刘锺
## 钦定古今图书集成/明伦汇编/官常典/第463卷 > 刘锺

按《宋书》本传，“锺字世之，彭城彭城人也。少孤，依乡人
中山太守刘回共居。幼有志力，常慷慨于贫贱。隆安
四年，高祖伐孙恩，锺愿从馀姚浃口攻句章、海盐、娄
县，皆摧坚陷阵，每有战功。为刘牢之镇北参军督护。
高祖每有戎事，锺不辞艰剧，专心尽力，甚见爱信。义
旗将建，高祖版锺为郡主簿。明日，从入京城，将向京”
邑。高祖命曰：“预是彭沛乡人赴义者，并可依刘主簿。”
于是立为义队，恒在左右，连战皆捷。明日，桓谦屯于
东陵，卞范之屯覆舟山西。高祖疑贼有伏兵，顾视左
右，止见锺，谓之曰：“此山下当有伏兵，卿可率部下稍
往扑之。”锺应声驰进，果有伏兵数百，一时奔走，桓元
西奔。其夕，高祖止桓谦故营，遣锺宿据东府，转镇军
参军。督护桓歆寇历阳，遣锺助豫州刺史魏咏之讨
之，歆即奔迸。除南齐国内史，封安县五等侯。自陈情
事，改葬父祖及亲属十丧，高祖厚加资给。转骑长史，
兼行参军。司马叔璠与彭城刘谥、刘怀玉等自蕃城
攻邹山，鲁郡太守徐邕失守，锺率军讨平之。从征广
固，孟龙符陷没，锺率左右直入，取其尸而反。除振武
将军、中兵参军，代龙符领广州太守。卢循逼京邑，徐
赤军违处分，败于南岸。锺率麾下拒栅，身被重创，贼
不得入。循南走，锺与辅国将军王仲德追之。循先留
别帅范宗民以精兵高舰据南陵，夹屯两岸。锺自行
觇贼。天雾，贼钩得其舸，锺因率左右舰攻户，贼遽闭
户距之，锺乃徐还。与仲德攻崇民，崇民败走，锺追讨
百里，烧其船乘。又随刘藩追徐道覆于始兴，斩之。补
太尉行参军、宁朔将军、下邳太守，代孟怀玉领石头
戍事。高祖讨刘毅，锺率军继王镇恶。江陵平定，仍随
朱龄石伐蜀，为前锋，由外水至于彭模，去成都二百
里。伪冠军征讨督护谯亢等，两岸连营，层楼重栅，众

其人情恇挠，必不久安。且欲养锐息兵，以伺其隙，隙
而乘之，乃可捷事。然决机两陈，公本有所委，卿意谓
何？”锺曰：“不然。前扬声言大众向内水，谯道福不敢舍
涪城。今重军卒至，出其不意，蜀人已破胆矣。贼今阻
兵守险，是其惧不敢战，非能持久坚守也。因其凶惧，
尽锐攻之，其势必克，鼓行而进，成都必不能守矣。今
若缓兵相守，彼将知人虚实，涪军忽并来力拒我，人
情既安，良将又集，此求战不获，军食无资，当为蜀子
掳耳。”龄石从之，明日进攻，陷其二城，斩其大将侯辉、
谯诜。迳平成都，以《广固》功，封永新县男，食邑五百户。
迁给事中、太尉参军事、龙骧将军、高阳内史，领石头
戍事。高祖讨司马休之，前军将军道怜留镇东府，领
屯兵冶亭。群盗数百，夜袭锺垒，拒击破之。时大军外
讨，京邑扰惧，锺以不能镇遏，降号“建威将军。”平蜀功，
应封四百户男，以先有封爵，减户以赐次子敬顺高
昌县男，食邑百户。寻复本号龙骧将军。十二年，高祖
北伐，复留镇居守，增其兵力，又命府置佐史。荆州刺
史道怜献名马三匹，并精丽乘具，高祖悉以赐锺三
子。十四年，迁右卫将军，龙骧将军如故。元熙元年，卒，
时年四十三。子敬义嗣。